Yewwid-d ad nessiɣzef awal ɣef ferru-ya n wuguren, i d-yettilin gar yemdanen (neɣ tirebbaɛ) n yiwet n tmett, neɣ gar tmettiyin. D tidet, ferrun medden timsal s wukkim neɣ, ugar s sslaḥ d lgirrat. Maca, ur sseqdacen ara ttawilat-a (iɣil, ddreɛ neɣ, ugar, sslaḥ), alamma llezen belli awal waḥd-s ur izmir ara ihi, ula d awal, d yiwen n ttawil n umenɣi ; sseqdacen-t medden akken yiwen ad « irnu » wayeḍ. Dɣa, mi ara msefhamen sin ad nnaɣen w wawal, ad myuzzamen akken yiwen deg-sen ad isɛeddi awal-is, akken wayeḍ ad istaɛref s wawal n uxsim-ines –ad istaɛref belli ayen akken i d-yenna : d tidet, d ṣṣwab, d ayen i llan, iqbel-it laɛqel, atg. ; ad yakkez (istaɛref), alamma yuɣ awal n win akken it-yernan- s wawal.